יעקב שובל

יעקב (קושי) שובל (20 באוקטובר 1946 – 19 בדצמבר 2012) היה תת ניצב במשטרת ישראל וסגן נשיא איפ"א ישראל.

 ביוגרפיה 
שובל נולד בשכונת פלורנטין בתל אביב כבן זקונים ליצחק ורחל, ואח לבלה וזאב. מצד אימו הוא דור שלוש עשרה לרב יוסף קארו. במהלך שירותו הסדיר בצבא שירת בגדוד 202 בחטיבת הצנחנים כמדריך צלפים. הוא נלחם במלחמת ששת הימים, מלחמת ההתשה ומלחמת יום הכיפורים כצלף בשירות מילואים.

 קריירה 
שובל הקים את המשמר האזרחי בראשון לציון בשנת 1974. בשנת 1980 הצטרף למשטרת ישראל (המשטרה הכחולה), ושימש כסגן מפקד תחנת ראשון לציון, מפקד תחנת לוד, מפקד תחנת פתח תקווה, סגן מפקד תחנת נתב"ג, מפקד משמר אזרחי ירושלים, סגן מפקד מרחב דן, קצין אג"מ מחוז תל אביב, מפקד מרחב ירקון, סגן מפקד אמ"ש וסגן מפקד אגף התנועה.

שובל לקח חלק פעיל באירועים גדולים שקרו במדינת ישראל:
ממוזער|פרשת קולנוע היכל, שובל משמאל
בזמן שירותו כמפקד תחנת פתח תקווה התרחשו מהומות "קולנוע היכל". בכל יום שישי שובל היה מפקד השטח המשטרתי במהומות אלו, שעסקו במחאה סביב פתיחת בית הקולנוע בימי שישי. שובל הצליח להגיע לליבם של המפגינים הדתיים בדרכי נועם, ורוב ימי השישי עברו ללא נפגעים.

בזמן הגעת ג'ון איוון דמיאניוק ("האיום") לישראל, שובל היה השוטר הישראלי שקיבל אותו ואזק אותו, עם ירידתו מהמטוס. התמונה שלו לצד דמיאניוק פורסמה ברחבי העולם ואף הופיעה בסדרת מקור שהוקרנה בנטפליקס בשנת 2019.

בשנת 1994 היה מנהל כוח המשטרה בפרשת עוזי משולם.

בזמן רצח יצחק רבין כיהן שובל כמפקד מרחב ירקון והיה אחראי לכוח המשטרתי בזמן העצרת.

משנת 1997 היה שובל פעיל באיפ"א וכיהן כסגן נשיא איפ"א ישראל, תפקיד שהמשיך בו עד פטירתו.

 רצח יצחק רבין 
שובל כיהן כמפקד מרחב ירקון, במסגרת תפקידו היה אחראי לכוח המשטרתי בעצרת השלום שבסופה נרצח ראש הממשלה יצחק רבין. באותה עצרת הכניס שובל נוהלי אבטחה שטרם נראו בישראל באותה תקופה. בזמן הרצח הוא היה אחד מהאנשים שעמדו הכי קרוב לרבין ואחד משלושת האנשים שהשתלטו על הרוצח, יגאל עמיר.

שובל הואשם בוועדת שמגר כי לא שמר על שטח סטרילי ולא פיקח על עבודת השב"כ. לאורך הדרך, טען שהרגיש שהוא ממודר על ידי השב"כ, שידע על "מפגע תימני קטן", אך המשטרה לא ידעה על כך דבר והתכוננה לפיגוע פח"ע. את טענותיו חיזק דרור יצחקי, אשר שירת כראש היחידה לאבטחת אישים בשב"כ בעת הרצח.
ממוזער|מיקומם של יצחק רבין, הרוצח ונצ"מ שובל בזמן הרצח (מספר 6), כיכר רבין
בוועדת שמגר שחקרה את רצח רבין, שובל היה קצין המשטרה היחידי שהוזהר. הוועדה החליטה לתת לו הערה בלבד, הערה זו לא מנעה את קידומו לדרגת תת-ניצב. הוא פרש מהמשטרה באוגוסט 2000. בתפקידו האחרון שימש סגן ראש אגף התנועה.

 מותו והנצחתו 

שובל נפטר ממחלת הסרטן בדצמבר 2012. הוא הותיר אחריו אישה, שלושה ילדים ושישה נכדים.

הוא נקבר ביבנה, העיר בה התגורר. בהלווייתו נכחו למעלה מאלף איש, בהם בני משפחה, חברים, אנשי משטרה רבים וקולגות. בין הסופדים היו: נשיא איפ"א ישראל, יעקב טרנר, סגנית ראשונה לנשיא איפ"א העולמי, גל שרון, ניצב ניסים מור, ראש אגף מבצעים ושלושת ילדיו.

לאחר מותו פורסמו כתבות באתרים השונים, ביניהם כתבה באתר וואלה.

בפברואר 2014 נערך טורניר קט רגל לזכרו ששילב את הדברים ששובל הכי אהב: משפחתו, המשטרה והפועל תל אביב.

על מצבתו כתובות מילים מתרגום לעברית של השיר ששובל הכי אהב - "בדרכי שלי" מאת אריק לביא:

"חיי היו יפים

במדבריות רבות עברתי

אבל בדרכי שלי תמיד הלכתי".

הדבר שנאמר הכי הרבה בנוגע לשובל בחייו ובמותו שהוא היה פשוט בן אדם והתייחס לכולם בכבוד, לא משנה הגזע, מין, נטייה מינית, השקפה פוליטית, אמונה דתית או תפקיד.

 קישורים חיצוניים 

 ערב מורשת מרחב ירקון, אתר YouTube, תאריך 17.11.2010

 עו"ד חיים שמולביץ, תת-גונדר גימ', תנ"צ גימ' יעקב שובל (קושי) ז"ל – "קווים לדמותו" - 1946-2012, אתר איפ"א
 אביבית שאטל, נפרדים מקושי, באתר יבנה נט, 27.12.2012

 איפ"א ישראל טורניר קטרגל לזכרו של יעקב שובל פברואר IPA Israel 2014, אתר YouTube, תאריך 05.03.2014

 הערות שוליים 

קטגוריה:תתי-ניצבים במשטרת ישראל
קטגוריה:צלפים
קטגוריה:אוהדים בספורט
קטגוריה:פלורנטין: אישים
קטגוריה:רצח יצחק רבין: אישים
קטגוריה:ישראלים שנולדו ב-1946
קטגוריה:ישראלים שנפטרו ב-2012